**Kriteriji vrednovanja i ocjenjivanja učenika od 5. do 8. razreda – nastavni predmet Hrvatski jezik**

**Školska godina: 2018./2019.**

**Učiteljice: Ivona Šiprak i Sanja Feltrin (Lea Rugole)**

**Usmene provjere znanja**

**1. usmeno provjeravanje** – provodi se najmanje jednom u polugodištu, no prema važećem pravilniku usmeno se ispitivati može svakodnevno, bez posebne najave.

**2. krasnoslov** – učenici napamet uče pjesme koje su predviđene mjesečnim planovima tijekom godine

**3. govorna vježba** – ocjenjuje se vještina govorenja, uporaba standardnoga jezika i pravogovor

**4. plakat** – interpretacija plakata, estetska vrijednost plakata, urednost i ostale propozicije koje plakat treba sadržavati

**5. rasprava za „okruglim stolom“ i ostali oblici skupnog rada (prezentacije, debate)** – ocjenjuje se argumentiranost, točnost u izlaganju, pravogovor i originalnost

**Pismene provjere znanja**

**1.** **zadaci otvorenog i zatvorenog tipa** (jedan školski sat) – provode se na početku godine (inicijalno testiranje – ocjena se ne unosi u rubriku, nego samo broj ostvarenih bodova u bilješku opisnog praćenja, po završetku obrade nastavne cjeline, na kraju polugodišta te na kraju nastavne godine (završni ispit znanja).

**2. razumijevanje teksta** – ocjenjuje se usvojenost sadržaja teksta i usvojenost književnoteorijskih pojmova

**3. školska zadaća**

* ocjena iz zadaće je zbroj niza sastavnica (sadržaj i stil, pravopis, slovopis, urednost)
* tijekom školske godine pišu se najmanje dvije školske zadaće, jedna u polugodištu, a poželjno je i tri
* piše se nakon sata koji je bio priprema za zadaću
* ocjenjuju se jezične i nejezične sastavnice

|  |  |
| --- | --- |
| Jezični elementi zadaće | Nejezični elementi zadaće |
| gramatika | sadržaj |
| pravopis | kompozicija |
| leksik (rječnik) | Odnos teme i sadržaja |

**4. diktati –** provjerava se pravopis

kod pisanja diktata vrijedi sljedeći bodovni prag:

|  |  |
| --- | --- |
| 5. i 6. razredi | 7. i 8. razredi |
| 1-2 pogrješke – odličan (5) | 1 pogrješka – odličan (5) |
| 3-4 pogrješke – vrlo dobar (4) | 2 pogrješke – vrlo dobar (4) |
| 5-6 pogrješaka – dobar (3) | 3 pogrješke – dobar (3) |
| 7-8 pogrješaka – dovoljan (2) | 4 pogrješke – dovoljan (2) |
| više od 8 pogrješaka- nedovoljan (1) | 5 i više pogrješaka – nedovoljan (1) |

5. petominutne provjere – nije potrebno najaviti, dio su uvodnog ili završnog dijela sata

6. umna mapa - provjeravanje koje se može provesti na kraju jedne nastavne cjeline, ocjenjuje se usvojenost ključnih pojmova, urednost i preglednost

7. pismeni uradak – kriteriji ocjenjivanja su slični kao kod školske zadaće, sastavnice ocjenjivanja su sadržaj i pravopis

Pisanje ocjena i domaće zadaće

1. ocjene iz školskih zadaća upisuju se u rubriku pisano izražavanje. Za pisane provjere kraj nadnevka upisuje se broj bodova

2. svaka ocjena koja slijedi iza negativne ocjene znak je ispravljene ocjene

* usmene provjere – upisuje se sa strane nadnevak i cjelina koja se ispituje
* lektira se provjerava na dva posljednja sata u mjesecu
* Za tri nenapisane zadaće učenik dobiva negativnu ocjenu

SASTAVNICE OPISNOG PRAĆENJA (UJEDNO I ELEMENTI PROVJERAVANJA UČENIKA)

|  |  |  |  |  |  |
| --- | --- | --- | --- | --- | --- |
|  | KNJIŽEVNOST | JEZIK | LEKTIRA | JEZIČNO IZRAŽAVANJE | MEDIJSKA KULTURA |
| ODLIČAN | Izvanredan u interpretaciji književnog djela , zna svojim riječima objasniti poruku djela , samostalno izvodi zaključke, koristi i primjenjuje naučeno. | Učenik je u potpunosti svladao nastavno gradivo, savjesno pristupa zadatcima i uspješno ih izvršava, zna uspoređivati, suprotstavljati i prepoznavati jezične zakonitosti. | Učenik se izvanredno snalazi u interpretaciji lektirnog djela, piše čitko, uredno, bilješke su potpune, rječnik je bogat, samostalno iznosi svoja zapažanja, ulaz dublje u analizu djela. | Učenik samostalno izlaže tekst i pri tom iznosi zaključke, rječnik mu je bogat, rečenice složene, i izrečene bez pogrješaka, pripovijeda i opisuje maštovito. | Znanje ključnih pojmova na najvišoj razni, maštovita izrada plakata i često sudjelovanje u scenskim improvizacijama. |
| VRLO DOBAR | Učenik se dobro snalazi u interpretaciji književnog djela , prepoznaje stilska izraž. sredstva i uočava njihovu funkciju. | Učenik kontinuirano radi, vlada gradivom, savjesno i samostalno pristupa zadatcima i uspješno ih izvršava, zna uspoređivati, razlikovati, primjenjivati jezične zakonitosti. | Vrlo dobro se snalazi u interpretaciji djela, zna pronaći i objasniti svojim riječima poruke djela, analizira likove na primjerenoj razini, vodi opširne bilješke, bilježnica za lektiru je uredna i čitka. | Izražajno čita tekst, samostalno ga izlaže, pripovijeda i opisuje smisleno, bez pomoći učitelja, točno formulira rečenice, rječnik mu je bogat. | Poznavanje ključnih pojmova na očekivanoj razini, razvijene sposobnosti za komunikaciju s različitim vrstama medija. |
| DOBAR | Učenik prepoznaje većinu stilskih izražajnih sredstava, neke zna pronaći u interpretaciji književnog djela, prepoznaje ključne pojmove. | Učenik svladava nastavne sadržaje na razni definiranja primjenjivanja, ovladao je većinom gradiva, na satima je aktivan, ponekad zanemaruje svoje obaveze. | Učenik u cijelosti čita lektiru, dobro se snalazi u interpretaciji, pri pisanju lektire ispunjava zadano, koristi pisanu lektiru pri interpretaciji. | Čita tekst gotovo bez pogrješke, samostalno ga izlaže uz malu pomoć učitelja, rječnik mu je bogatiji, rečenice povezuje u smislenu cjelinu, nije maštovit pri pripovijedanju i opisivanju. | Prosječno poznavanje elemenata medijske kulture, povremeno zainteresiran za stvaralački rad. |
| DOVOLJAN | Djelomično prepoznaje stilska izražajna sredstva, djelomično se snalazi u interpretaciji književnog djela, ne zna objasniti funkciju ključnih pojmova. | Djelomično je svladao nastavne sadržaje, povremeno dolazi na dopunsku nastavu, ulaže trud iako nema sposobnost uočavanje jezičnih zakonitosti. | Djelomično čita lektiru, neuredno piše, prepisuje lektiru i time se služi, čita sadržaj djela na internetu. | Čita tekst uz minimum pogrješaka, poštuje samo neke rečenične znakove, tekst izlaže jednostavnim rečenicama uz pomoć učitelja, rečenice povezuje u smislenu cjelinu uz pomoć učitelja . | Znanje o medijskoj kulturi na slaboj razini, rijetko zainteresiran za pojmove vezane uz medijsku kulturu. |
| NEDOVOLJAN | Učenik ne prepoznaje stilska izražajna sredstva, ne snalazi se u interpretaciji književnog djela, nije naučio ključne pojmove. | Ne uči nastavne sadržaje, ne razumije nastavne sadržaje, ne dolazi na DOP nastavu, nezainteresiran je za nastavne sadržaje, ne prati pozorno nastavu. | Učenik ne čita lektirna djela, ne vodi bilješke. | Učenik ne čita tekst bez pogrješke. ne poštuje rečenične znakove pri čitanju. Ne može samostalno izlagati tekst . Rječnik mu je siromašan , rečenice ne povezuje u smislenu cjelinu. | Ne prepoznaje ključne pojmove , nezainteresiran za rad, ne prati pozorno nastavu i ne izvršava obveze vezane uz nastavu medijske kulture. |